雪中陳孔章招飲
作者：敖陶孫
朝代：宋

paragraphs: 始秋我如京，褚中無所齎。
蕭條方逆旅，敗履手自提。
入門一曲几，塵暗烏皮低。
平生實有恃，壯氣干虹蜺。
丈夫死則已，未死牛衣啼。
以茲悟生理，得展庶可齊。
城中雪沒靴，凍馬不敢嘶。
病夫亦怕出，登樓去其梯。
故人知我貧，坐有一石韲。
招要過廬下，春風破餘凄。
老懷不勝酒，秩筵已如泥。
感君一寒語，醉鄉强攀躋。
還歸叱塗路，撐斤只槁梨。
我策三十六，第一捐町畦。
佩服今十年，默化浙東西。
惟有三宿戀，弱念牽房閨。
常時過飯家，屋上瞻烏棲。
勿輕一壺酒，踏凍誰爲携。
窮途見弟兄，感涕沾䚢觿。
世情尚酬答，人事多乖睽。
終焉媿閔嘿，夜卧三畫臍。
何時接綢繆，門牡炊家雞。
入舍更主客，愧無鹿門妻。